PATVIRTINTA

Šiaulių Sauliaus Sondeckio menų gimnazijos

direktoriaus 2014 m. sausio 2 d.

įsakymu Nr. VĮ-3

**ŠIAULIŲ SAULIAUS SONDECKIO MENŲ GIMNAZIJOS**

**2014 METŲ VEIKLOS PLANAS**

1. **2013 METŲ VEIKLOS PLANO ĮGYVENDINIMO REZULTATAI IR ANALIZĖ**

Vykdant 2013 metų veiklos planą buvo realizuoti du tikslai. Tikslų įgyvendinimui buvo suformuluoti uždaviniai ir numatomi konkretūs siekiniai (laukiami rezultatai). Žemiau pateikiami nustatyti uždaviniai ir pasiekti rezultatai.

**1. Tikslas. Tenkinti mokinių individualius mokymo/si poreikius, tinkamai organizuojant ugdymo procesą.**

**Uždaviniai ir priemonės:**

**1.1. Taikyti aktyvų mokymąsi skatinančius būdus, formas ir priemones:**

**1.1.1. Mokinių, klasės mokymosi stiliaus nustatymas. Naujai priimto mokinių kontingento ištyrimas.**

Ugdymo karjerai specialistė M. Jakutienė kartu su klasių vadovais atliko testų, kuriuos pildė 9–12 klasių mokiniai, analizę. Rudenį testas buvo pakartotas su naujai į gimnaziją priimtais mokiniais. Šiuo metu yra parengtas aplankas su atliktų tyrimų rezultatais, kuris randamas gimnazijos bibliotekoje ir yra visiems prieinamas. Mokytojai turi galimybę susipažinti su mokinių mokymosi stiliais, ieškoti geresnių būdų ir metodų įtakojant efektyvesnį mokymosi rezultatą pritaikius darbą grupėmis, individualizuojant užduotis ir pan.

**1.1.2. Ugdymo turinio pritaikymas pagal mokymosi stilių.**

Apibendrinus stebėtas pamokas ir kitą ugdomąją veiklą, po diskusijų metodinėse grupėse, darytina išvada, kad pamokose mokytojai siekia taikyti aktyviuosius mokymo/si būdus, atitinkančius skirtingus mokymosi stilius, užduotys mokiniams diferencijuojamos. Tačiau šioje srityje darbą reiktų tęsti, mokytojams gilinti praktinius įgūdžius, tobulinti turimas profesines kompetencijas bei dalintis patirtimi.

**1.1.3. Mokinių sveikatinimo, socialinių įgūdžių plėtojimas. Informacijos apie sveiką gyvenseną kaupimas ir sklaida gimnazijos stenduose. Prevencijos programų vykdymas.**

Visus kalendorinius metus, prisidedant prie LR seimo paskelbtos sveikatingumo metų programos vykdymo, gimnazijoje periodiškai vyko suplanuoti renginiai, projektai. Apie sveiką gyvenseną ir mitybą gimnazijos mokiniams švietėjišką paskaitą pravedė Šiaulių  visuomenės sveikatos biuro sveikatos specialistė D. Gedminienė, mokiniai gamino „sveikus“ patiekalus, dalinosi receptais. Gegužės mėnesį įvyko sveikatinimo ir žmogaus saugos diena, kurios metu aktyviomis formomis buvo pravestos žmogaus saugos, fizinį aktyvumą skatinančios priemonės. Mokinius šiaurietiško ėjimo pagrindų mokė Kūno kultūros mokyklos instruktorė. Įvykdyti prevenciniai renginiai: Veiksmo savaitė be patyčių, Tolerancijos gėlės, akcija „Nerūkyk, sveikatą taupyk“, Saugus internetas. Mokinių bendruomenė prisijungė prie savanoriškos akcijos „Darom“, dalyvavo viktorinoje „Ar aš gerai žinau savo teises ir pareigas“, pilietiškumo pamokoje-diskusijoje „Pokalbiai apie Lietuvą“ su Gintaru Steponavičiumi ir Gabrieliumi Liaudansku-Svaru, viktorinoje „Sustok. Ir kitą sustabdyk…“. Gimnazijoje vyko susitikimai su Donorystės centro darbuotojais ir donorais, mokiniai prisijungė prie neatlygintinos donorystės akcijos, bėgimo varžybų „Saulės mūšis 2013“ ir kitų renginių.

Pradinių klasių mokiniai dalyvavo projekte „Pasikvieskime tylą“, kartu su savo tėveliais gamtoje praleido sveikatingumo dieną „Mama, tėtis ir aš”, atsiliepė į kvietimą ir turėjo policijos šuns Amsiaus pamokėles kelių policijos biuro Saugaus eismo klasėje.

**1.1.4. Dalyvavimas meninėje, kūrybinėje ir kultūrinėje raiškoje įvairaus lygmens renginiuose.**

Gimnazijos mokiniai (visi be išimties) dalyvauja meninėje raiškoje. Kasdienį pamokų maratoną papildo dalyvavimas koncertuose, festivaliuose, konkursuose, parodose ir kt. renginiuose. Dalyvavimą įvairaus lygio konkursuose dažniausiai lydėjo laimėjimai. Intensyviai buvo bendradarbiaujama su socialiniais partneriais (knygynas-kavinė-galerija „Sielai“, Trakų gatvės galerija, kavinė „Rūta“, VDU, ŠU), kurių patalpose sudarytos sąlygos gimnazijos mokiniams koncertuoti, rengti parodas, teminius vakarus. Gimnazijos bendruomenės diena šiemet paminėta įsiliejant į Šiaulių miesto gimtadienio platų renginių spektrą. Gruodžio mėnesį buvo surengta akcija-koncertas minint Šv. Mikalojaus dieną.

Gimnazijos pedagogai inicijavo ir organizavo daug regiono ir šalies masto renginių. 2013 metais įvyko Šiaulių regiono vaikų ir jaunimo dainos konkursas „Tau, Mama“, trečiasis tarptautinis Prano Stepulio kamerinių liaudies instrumentinės muzikos ansamblių konkursas-festivalis, skirtas prof. Prano Stepulio 100-mečiui, XXXII EPTA Lietuvos fortepijono mokytojų konferencija, seminaras-praktikumas, XII Lietuvos konservatorijų ir menų mokyklų solfedžio konkursas, IV tarptautinis Sauliaus Sondeckio jaunųjų smuikininkų, violončelininkų ir pianistų konkursas, smuikininkų seminaras „Lietuviškoji smuikavimo mokykla: tradicijos ir naujovės“, kurio metu meistriškumo pamokas jauniesiems smuikininkams bei jų pedagogams vedė LMTA docentė, M. K. Čiurlionio menų mokyklos mokytoja ekspertė smuikininkė Undinė Jagėlaitė, ir kiti gerosios patirties dalijimosi bei pedagogų kompetencijas tobulinantys renginiai.

**1.1.5. Mokinių skatinimo sistemos įdiegimas.**

Sukurta sistema, kuri popieriniame variante atsispindi gimnazijos direktoriaus patvirtiname mokinių skatinimo tvarkos apraše (2013-09-02 gimnazijos direktoriaus įsakymas Nr. VĮ-102). Džiugu, kad rengiant aprašą ir įgyvendinant jo nuostatas savanoriškai prisijungė mokinių taryba. 2012–2013 mokslo metų pabaigoje gimnazijos mokinių taryba inicijavo, rinko (balsuojant mokiniams) ir nominavo įvairiais titulais bendruomenės narius, išrinko geriausią metų mokinį, kuriuo tapo 10 klasės mokinė M. Mickevičiūtė. Skelbimų lentoje ir gimnazijos e-svetainėje nuolat skelbiami ir viešinami mokinių pasiekimai, geriausius pusmečių mokymosi rezultatus pasiekę klasių atstovai.

**1.2. Tobulinti mokinių pasiekimų įsi/vertinimo sistemą.**

**1.2.1. Diskusijos, pasitarimai dėl įsi/vertinimo pamokoje sistemos tobulinimo.**

Gimnazijos bendruomenė aktyviai, pasitelkdama organizacinės struktūros institucijas: metodines grupes, metodinę tarybą, mokinių tarybą bei mokytojų dalykininkų bendradarbiavimą, diskutavo ir analizavo būdus, kurie galėtų tobulinti jau turimą vertinimo sistemą.

**1.2.2. Susitarimas dėl atskirų dalykų vertinimo kriterijų. Aprašų parengimas.**

Parengti visų dalykų detalūs vertinimo kriterijai (2013-09-02 gimnazijos direktoriaus įsakymas Nr. VĮ-95), kurie yra vieši ir prieinami gimnazijos bendruomenės nariams. Diskusijų su mokiniais metu išsiaiškinta, kad kriterijai yra aiškūs ir suprantami, mokytojai pamokose aktyviau naudoja pačių mokinių įsivertinimą, tam skiria daugiau dėmesio. Vyksta aiškinimasis ir disputai iškilus nesusipratimams šiuo klausimu.

**1.3. Tikslingai plėtoti mokytojų profesinę kompetenciją.**

**1.3.1. Mokytojų mokymai, seminarai, sudarant sąlygas įgyti reikiamų kompetencijų aktyvaus mokinių mokymosi organizavimo klausimais.**

Mokytojams gimnazijoje buvo organizuotas R. Budrienės seminaras „Mokinių specialiųjų ugdymosi poreikių tenkinimas. Prioritetai ir pokyčių kryptys.“, o bendrojo ugdymo metodinė grupė surengė respublikinę konferenciją „Efektyvi pamoka – priemonė mokinių motyvacijai įtakoti“, kurios metu tiek mūsų pedagogai, tiek atvykusieji iš kitų šalies mokyklų dalinosi turima patirtimi darbo grupėse, diskutavo ir betarpiškai bendravo.

Kiekvienas mokytojas pagal susidarytą individualų planą tobulino kvalifikaciją, dalyvaudamas šalyje ar užsienyje rengiamuose seminaruose, mokymuose, konferencijose ir pan.

Smagu, kad gimnazijos pedagogai prisijungė prie ŠMM sudarytos darbo grupės parengtų specializuotų muzikos ir dailės programų svarstymų, aktyviai dalyvavo teikiant pasiūlymus. Programos ŠMM buvo patvirtintos liepos mėnesį. Muzikinio teorinio paruošimo metodinė prisidėjo rengiant muzikologijos brandos egzamino programos projektą.

**1.3.2. Diskusijos, aktyvų mokymąsi skatinančių būdų ir formų taikymo, mokinių įsivertinimo pamokoje proceso organizavimo gerosios patirties sklaida.**

Surengta respublikinė konferencija „Efektyvi pamoka – priemonė mokinių motyvacijai įtakoti“. Pravestos atviros pamokos, mokiniai dalyvavo meistriškumo užsiėmimuose. Atliktos bendrojo ugdymo mokytojų inicijuotos apklausos „Mokinių nuomonė apie mokytojų naudojamus vertinimo metodus ir būdus“, „Mokymosi kokybė per konsultacijų ir korepetitorių prizmę“.

**1.3.3. Dalyvavimas projekto „Mokymosi krypties pasirinkimo galimybių didinimas 14-19 metų mokiniams, II etapas: gilesnis mokymosi diferencijavimas ir individualizavimas, siekiant ugdymo kokybės, reikalingos šiuolaikiniam darbo pasauliui“ veiklose.**

Gimnazijos mokytojų komanda dalyvavo šiose projekto veiklose: mokymuose, metodinių rekomendacijų, modulių programų pagrindiniam ugdymui rengime.

Projektas tęsiamas iki 2014 m. balandžio mėnesio.

**1.4. Praplėsti pasirenkamų dalykų, dalykų modulių pasiūlą.**

**1.4.1. Mokinių poreikių dėl dalykų pasirinkimo tyrimas.**

Atliktos 10 ir 11 klasių mokinių apklausos dėl dalykų, dalykų modulių poreikio.

**1.4.2. Bendrojo ugdymo pasirenkamų dalykų, dalykų modulių programų parengimas, tenkinant mokinių poreikius.**

Remiantis mokinių apklausų rezultatais buvo parengtos naujos pasirenkamųjų dalykų programos (Ekonomika ir verslumo ugdymas, Karjeros ugdymas), dalykų modulių programos (Public speaking, Humoro formos ir prasmės, politologijos įvadas, Istoriniai šaltiniai, Gyvybės genetiniai pagrindai, Uždavinių sprendimo praktikumas). Deja, ne visų dalykų pasiūla atitiko realų poreikį mokiniams formuojantis individualius ugdymo planus – nesusidarė reikalingas mokinių skaičius grupės suformavimui pasirenkamiesiems dalykams: Ekonomika ir verslumo ugdymas bei Karjeros ugdymas.

**1.5. Papildyti mokymo priemonių bazę, gerinti gimnazijos įvaizdį.**

**1.5.1. Keramikos, biologijos, geografijos, istorijos dalykams reikalingų priemonių įsigijimas. Pradinių klasių mokinių aprūpinimas mokymo priemonėmis.**

Įsigytos numatytos priemonės – molis, glazūra, rėmeliai, mokomųjų plakatų rinkiniai, žemėlapiai, gaublys ir kt. Gimnazijos IKT bazė papildyta stacionariais ir portatyviniais kompiuteriais (6 vnt.), atnaujintos IT kabineto operacinės sistemos, mokytojų kompiuteriai papildyti priedėliais, leidžiančiais patogiau naudotis skaidrėmis, filmuota medžiaga. Dalinai įdiegtas bevielis interneto ryšys (numatoma užbaigti 2014 m. I ketv.), intranetas. Sutvarkyta nauja klasė, skirta pradinio ugdymo mokiniams, nupirktas visas inventorius (stalai, suolai), papildomose patalpose įrengta rūbinė, lentynos daiktų sandėliavimui.

**1.5.2. Bibliotekos fondų, skirtų jaunesniojo amžiaus skaitytojams, kaupimas. 9–12 klasių vadovėlių, grožinės literatūros fondų atnaujinimas ir papildymas.**

Nuosekliai papildoma pradinių klasių vadovėlių lentyna. Jau pasiruošta 2014–2015 m. m. ugdymo procesui – gautas pilnas komplektas (po 25 egz.) 3 klasės vadovėlių: Pupa (1–3 knygos), Riešutas (1–3 knygos), Gilė (1–2 knygos), etikos vadovėlis (V. Zeliankienė. Aš ir kiti), Vieversys 1–3 kl. (po 10 vnt.). Įsigyta ir kitų vadovėlių (Matematika 9 kl. 1, 2 d. (30 vnt.), 11 kl. (15 vnt.), Lietuvių k. 10 kl. 2 d. (40 vnt.), Istorija 11 kl. 2 d. (35 vnt.), Fizika 11, 12 kl. 1, 2 d., Chemija 11, 12 kl., Ekonomikos pagrindai 9–10 kl., Pilietiškumo pagrindai 10 kl., Geografija 11, 12 kl.), muzikiniam ugdymui skirtos mokomosios literatūros (Muzikos kūrinių analizė (25 vnt.), Elementarioji muzikos teorija (30 vnt.), Muzikos istorija 1–4 d. (po 3 vnt.)), enciklopedijų (Visuotinė lietuvių enciklopedija 22, 23 t.) bei grožinės literatūros knygų (R. Tagorė – Vaisių rinkimas, Chiew-Siah Tei – Šokančių žuvų trobelė, M. Carlotto – Bėglys ir kt.).

Trečius metus biblioteka prisijungia prie akcijos „Knygų Kalėdos“ ir kviečia bendruomenę papildyti knygų fondą, skirtą jaunesniojo amžiaus vaikams, kuris pradedamas naujai kaupti.

Gimnazijos bibliotekos skaitytojai yra dėkingi AKIM projektui ir sėkmingai naudojasi gaunamais periodiniais leidiniais: Kultūros barai, Metai, Tautodailės metraštis, Literatūra ir menas, Naujasis Židinys – Aidai, Krantai, Muzikos barai, Knygų aidai, Kelionė su Bernardinai.lt, Dailė / Art, Fotografija.

**1.5.3. Gimnazijos instrumentų atnaujinimas, remontas.**

Skirtos lėšos liaudies instrumentų (kanklės) defektų šalinimui ir restauraciniams darbams. Nuolat vykdomas klavišinių instrumentų derinimas ir priežiūra.

**1.5.4. Sąlygų koncertų salėje pagerinimas. Priemonių chorui ir individualiems atlikėjams gaminimas.**

Pagerintos sąlygos atlikėjams – chorai naudojasi gimnazijos ūkinio personalo darbuotojų pagamintais laipteliais repeticijų metu ir rengiant koncertus, o mažieji atlikėjai, jaunesnio amžiaus mokiniai – scenoje esančia pakyla. Koncertų salėje ir priesalyje keičiamos dailės darbų ekspozicijos, dekoracijos, dar daugiau gimnazijos viešųjų erdvių panaudojama mokinių darbų eksponavimui. Ypač aktyviai dailės mokytojos dirba su pradinių klasių mokiniais.

Be to, nuo rugsėjo 1 d. darbui su dailės mokiniais skirtos naujos patalpos, kuriose yra daugiau erdvės, liko mažiau vaikščiojimo per kelis pastatus.

**1.5.5. Gimnazijos savitumo demonstravimas, veiklos sklaida ir viešinimas. Gimnazijos himno sukūrimas.**

Gimnazijos mokiniai savo koncertiniais pasirodymais reguliariai papildo įvairių miesto renginių programas, vyksta nuolatinis bendradarbiavimas su VšĮ Šiaulių respublikine ligonine, UAB „Rūta“ kavine, dailės parodų galerijomis ir kitomis įmonėmis bei įstaigomis. Kasmet atnaujinami bukletai ir afišos, pristatantys gimnaziją. Atnaujinama ir gimnazijos e-svetainė, į kurios kūrimą yra įsitraukusi visa bendruomenė, skelbiami renginių anonsai, aprašomi su vaizdine medžiaga įvykę renginiai. Gimnazija turi naują vėliavą.

Paskelbto gimnazijos himno kūrimo konkurso darbų vertinimo komisija atrinko A. E. Janonytės sukurtą himno variantą. Šiuo metu atliekami nežymūs koregavimo darbai: teksto tikslinimas, .

**1.6. Tobulinti pedagoginės veiklos priežiūrą.**

Atnaujintas ugdomosios veiklos stebėjimo tvarkos aprašas, parengtos individualių ir grupinių pamokų vertinimo formos.

Aplankytos visų grupinius užsiėmimus vedančių mokytojų pamokos (66) ir individualūs užsiėmimai (84). Intensyviai stebėta atestuojamų mokytojų ugdomoji veikla. Direktorė su ugdymą organizuojančių skyrių vedėjomis po stebėtų pamokų individuliai bendravo su mokytojais, aptarė stipriąsias ir tobulintinas sritis. Administracijos posėdžiuose, metodinėse grupėse aptartos stebėtos mokytojų veiklos, vyko diskusijos dėl tobulintinų sričių, aptartos neformaliojo ugdymo, atsiskaitymų, koncertų, pravestų renginių sėkmės ir problemos. Demonstruotos kelios atviros pamokos, kurių tikslas – dalintis gerąja patirtimi su kolegomis, kitų įstaigų mokytojais. Nemažai meninių dalykų mokytojų su mokiniais dalyvavo įvairiose meistriškumo pamokose, kurias vedė atitinkamų dalykų šalies ir užsienio aukštųjų mokyklų dėstytojai, profesoriai. Aktyvieji mokymo būdai ir metodai atranda nišą mūsų gimnazijos mokytojų ugdomojoje veikloje, siektinas jų taikymo tęstinumas ir efektyvinimas.

**2. Tikslas – Įdiegti šiuolaikinį vadybos ir valdymo metodą – organizacinę kultūrą.**

**Uždaviniai**

**2.1. Inicijuoti gimnazijos organizacinės kultūros kaitą ir tobulinimą.**

Gimnazijos veiklos kokybės gerinimui bei valdymo tobulinimui pasitelkta šiuolaikinės vadybos mokslo žinios bei sėkminga tarptautinė praktika. Organizacinė kultūra yra traktuojama kaip galingas vadybos ir valdymo metodas bei priemonė, kurios dėka galima kokybiškai tobulinti valdymo procesą. Kultūra yra vertinama kaip labai svarbus organizacijų pokyčių valdymo faktorius, o organizacinės kultūros kūrimas, įdiegimas organizacijoje yra laikytinas šiuolaikiniu valdymo pagrindu. Organizacinė kultūra – ,,tai sąmoninga vadovybės sukurta kultūra, kuri gali būti savita, išsiskirti iš kitų panašių organizacijų kultūros. Ji, kaip jungiamoji grandis, vienija visų darbuotojų pastangas, remiantis žmonių dvasinėmis, emocinėmis, kultūrinėmis vertybėmis, siekti bendrų organizacijos tikslų. Įvertinus sąmoningai sukurtos kultūros naudą, suteiktas atskiras pavadinimas ,,organizacinė kultūra“ – tai dirbtinai sukurta kultūra tam tikriems tikslams pasiekti“ (L. Šimanskienė, 2002).

Organizacinės kultūros įdiegimas gimnazijoje yra sudėtingas, daug pastangų reikalaujantis ir ilgas procesas. 2013 m. pradėtas įgyvendinti pirmas uždavinys – inicijuoti gimnazijos organizacinės kultūros kaitą ir tobulinimą. Siekiant keisti nusistovėjusią kultūrą bei ją tobulinti, kad atitiktų dabartinius gimnazijos tikslus, pirmiausia buvo atliktas išsamus organizacinės kultūros tyrimas. Naudotas anketinės apklausos metodas. Tyrimas atliktas dviem etapais:

1) Pasitelkiant IQES online Lietuva (Šiaulių Sauliaus Sondeckio menų gimnazija yra šios internetinės platformos registruota vartotoja) buvo sukurtas specialus anoniminis klausimynas gimnazijos darbuotojams, kuriuo buvo siekiama ištirti visus tris organizacinės kultūros lygmenis pagal amerikiečių mokslininko E. Sheino modelį: sutartinius dalykus (artefaktus), remiamas vertybes, pagrindines nuostatas.

2) Pasitelkiant amerikiečių mokslininkų K. Cameron ir R. Quinn sukurtą diagnostikos instrumentą OCAI *(angl. Organizational Culture Assessment Instrument OCAI)* nustatyta esama ir pageidaujama organizacinė kultūra.

Tyrimo rezultatai pristatyti ir aptarti gimnazijos administracijos posėdyje.

Remiantis atlikto organizacinės kultūros tyrimo duomenimis baigiamas kurti organizacinės kultūros modelis.

**2.2. Susitarti su gimnazijos bendruomene dėl organizacinės kultūros charakteristikų vieningo pripažinimo.**

Siūloma 2014 m. vasario mėnesį pristatyti modelį gimnazijos bendruomenei ir įgyvendinti antrąjį uždavinį – susitarti su gimnazijos bendruomene dėl organizacinės kultūros charakteristikų vieningo pripažinimo.

**2. 2014 METŲ VEIKLOS TIKSLAI IR UŽDAVINIAI**

Sudarant 2014 metų veiklos planą, atsižvelgta į gimnazijos veiklos kokybės įsivertinimo koordinacinės grupės siūlymus veiklos kokybės tobulinimui. Ugdymo tobulinimo prioritetu pasirinktas rodiklis 2.4.2. Mokėjimas mokytis. Taip pat pasiūlyta tęsti tėvų (globėjų, rūpintojų) švietimo politikos stiprinimą, bendradarbiauti ir siekti tėvų (globėjų, rūpintojų) pagalbos savo vaikams mokantis. Mokytojų kvalifikacijos tobulinimui numatyta ugdyti didaktinę kompetenciją, surengiant seminarą (-us) apie šiuolaikinių pedagoginių paradigmų taikymą ugdymo procese. Tęsti pradėtą šiuolaikinio vadybos ir valdymo metodo – organizacinės kultūros įdiegimą, gimnazijos bendruomenėje susitariant dėl organizacinės kultūros charakteristikų standarto.

**1 tikslas. Užtikrinti kokybišką mokinių ugdymą/si.**

**Uždaviniai:**

1.1. Ugdyti mokinių kompetencijas ugdymo procese taikant aktyvų mokymąsi skatinančius būdus ir formas.

1.2. Atnaujinti gimnazijoje naudojamų informacinių technologijų aplinkas.

1.3. Ugdyti didaktinę mokytojų kompetenciją.

1.4. Pritaikyti platesnį spektrą edukacinių erdvių ugdomosioms veikloms.

1.5. Palaikyti tampresnius ryšius su tėvų bendruomene.

**2 tikslas. Įdiegti šiuolaikinį vadybos ir valdymo metodą – organizacinę kultūrą.**

**Uždaviniai:**

2.1. Nusistatyti organizacinės kultūros charakteristikų standartą.

2.2. Susitarti su gimnazijos bendruomene dėl organizacinės kultūros charakteristikų vieningo pripažinimo.

**3. 2014 METŲ GIMNAZIJOS VEIKLOS TURINYS**

|  |  |  |  |  |  |  |
| --- | --- | --- | --- | --- | --- | --- |
| **1 tikslas** **–** **Užtikrinti kokybišką visų gimnazijos mokinių ugdymą/si.** | | | | | | |
| **Uždaviniai:**  1.1. Ugdyti mokinių kompetencijas diegiant aktyvų mokymąsi skatinančius būdus ir formas.  1.2. Atnaujinti gimnazijoje naudojamų informacinių technologijų aplinkas.  1.3. Ugdyti didaktinę mokytojų kompetenciją.  1.4. Pritaikyti platesnį spektrą edukacinių erdvių ugdomosioms veikloms.  1.5. Palaikyti tampresnius ryšius su tėvų bendruomene. | | | | | | |
| **Eil. Nr.** | **Priemonės**  **pavadinimas** | **Vykdymas** | | **Vykdymo terminas** | **Ištekliai**  (žmonės, pinigai, įranga,  medžiagos) | **Laukiami rezultatai** |
| **Vykdytojas** | **Partneriai** |
| 1.1.1. | Tikslingai naudoti aktyviuosius metodus ir mokinių įsivertinimą pamokoje. | Dalykų mokytojai | N. Brazaitienė  I. Motekaitienė | Nuolat |  | Mokytojai neabejoja taikomų metodų efektyvumu, jų darbe šios sritys tampa savastimi. Mokiniai patys vertina savo pažangą, prisiima atsakomybę už pasiektus rezultatus. |
| 1.1.2. | Atlikti tyrimą „Aktyviųjų metodų panaudojimas bendrojo ugdymo dalykų pamokose“. | N. Brazaitienė | Bendrojo ugdymo metodinė grupė | 2014-05 |  | Nustatomas metodų taikymo efektyvumas, gerėja pamokos kokybė. Numatomos ugdomosios veiklos gerinimo kryptys. |
| 1.1.3. | Atlikti tyrimą „Mokinių nenoro mokytis priežastys“. | A. Grigienė | VGK | 2014-03 |  | Išanalizavus tyrimo rezultatus, randami būdai kaip pakeisti mokinių negatyvų požiūrį į mokymąsi, formuoti naujų vertybių sampratą. Gerėja ugdymosi rezultatai. |
| 1.1.4. | Rengti gimnazijoje dalykinius konkursus. | Dalykų mokytojai | N. Brazaitienė  I. Motekaitienė | Per mokslo metus |  | Įvykdyti 6 konkursai. Skatinamas noras siekti geriausio rezultato. Mokinių pasiekti rezultatai įvertinami. |
| 1.1.5. | Kaupti jaunesniojo amžiaus mokiniams grožinės literatūros knygų fondus. | D. Poškienė | Gimnazijos bendruomenė | Nuolat |  | Bibliotekos fondais naudojasi pradinių klasių mokiniai, ugdosi skaitymo, mąstymo gebėjimus, plečia akiratį. |
| 1.2.1. | Įdiegti WIFI ryšį. | T. Petrauskas | I. Asauskienė | 1 ketv. | 2 proc. lėšos | Veikia intranetas, pilnai įdiegtas bevielis internetas. Spartesnė darbo eiga. |
| 1.2.2. | Atnaujinti gimnazijos svetainės sistemos turinio valdymą. | T. Petrauskas | I. Asauskienė | 1 ketv. | 2 proc. lėšos | Pagerinta komunikavimo terpė. |
| 1.2.3. | Aprūpinti kabinetus IKT priemonėmis. | P. Mockus | I. Asauskienė | Nuolat |  | Papildyta mokomųjų programų bazė, įsigyta ugdymui reikalinga įranga. Pagerinamos mokytojams darbo sąlygos. |
| 1.3.1. | Surengti gimnazijos pedagogams seminarą „Mokymas pagal šiuolaikines pedagogines paradigmas. | G. Labenskytė | I. Asauskienė | 2014-04 | Kvalifikacijos kėlimo lėšos | 100 proc. pedagogų ugdoma didaktinė kompetencija. |
| 1.3.2. | Pedagogų pažintinė-kultūrinė išvyka. | M. Kaubrienė  G. Labenskytė | I. Asauskienė | 2014-06 2014-10 | Kvalifikacijos kėlimo lėšos | 50 proc. pedagogų dalyvauja kelionėje po Lietuvą. 15 proc. bendruomenės narių dalyvauja išvykoje į užsienį. Ugdoma bendravimo kompetencija. |
| 1.3.3. | Organizuoti meninių dalykų seminarus, meistriškumo kursus, festivalius ir kitus renginius, plėtojančius profesinę kompetenciją. | Metodinių grupių pirmininkai  I. Motekaitienė | I. Asauskienė  Socialiniai partneriai | Per mokslo metus | Rėmėjų parama  KRF lėšos | Įvykdyti 5 renginiai. Dalijamasi gerąja patirtimi, mokiniai demonstruoja kokybiško ugdymo/si rezultatus. |
| 1.3.4. | Domėtis inovacijomis, įgytą patirtį taikyti darbe. | Visi pedagogai | Švietimo centrai | Nuolat |  | 100 proc. pedagogų tobulina profesinę kvalifikaciją įvairiuose renginiuose. 10 proc. pedagogų dalyvavo kasmetiniame renginyje „Mokykla 2014“. |
| 1.3.5. | Plėtoti pedagogų informacinių technologijų valdymo kompetenciją. | Visi pedagogai | IT specialistas | Nuolat |  | Intranetas aktyviai naudojamas ugdymo procese, visiems prieinamu būdu teikiama mokomoji medžiaga. |
| 1.4.1. | Plėtoti tiriamąją-projektinę veiklą etnokultūros, gamtamokslinėje, kalbinėje srityse, panaudojant netradicines edukacines erdves. | Dalykų mokytojai | Mokinių taryba | Per mokslo metus |  | Gerinami mokinių tiriamosios veiklos, bendravimo gebėjimai. Naujomis formomis plėtojama pažintinė veikla. |
| 1.4.2. | Rengti dailės mokiniams plenerus, netradicines pamokas. | Dailės metodinė grupė  I. Motekaitienė | Socialiniai partneriai | Per mokslo metus | 2 proc. lėšos | Mokiniai plėtoja meninius gebėjimus, komunikavimo kompetenciją, plečia akiratį. Skatinama mokymosi motyvacija. Reprezentuojama gimnazija. |
| 1.4.3. | Įsitraukti į šalies ir tarptautinius renginius, skatinant mokinių meninės raiškos demonstravimą už gimnazijos patalpų. | Dalykų mokytojai | Mokinių tėvai  Socialiniai partneriai  Rėmėjai | Nuolat | 2 proc. lėšos | Reprezentuojama gimnazija. Įvertinami mokinių pasiekimai šalies, tarptautiniu mastu. |
| 1.4.4. | Vykdyti mokinių karjeros ugdymą. | M. Jakutienė | Socialiniai partneriai  Projekto organizatoriai | 1 pusmetis | Projekto lėšos | Organizuojamos išvykos į darbo vietas, mokymo įstaigas, įvairias įmones ir bendroves. Mokiniai formuoja karjeros aplankus. Tikslingai susidaro individualius mokymosi planus. Kaupiama informacija ir sklaidos medžiaga. |
| 1.5.1. | Organizuoti paskaitą mokinių tėvams švietimo klausimais. | N. Brazaitienė  I. Motekaitienė | A. Grigienė  Švietimo centras | 2014-04 | 2 proc. lėšos | Tėvai padeda motyvuoti mokytis savo vaikus. |
| 1.5.2. | Organizuoti diskusiją „Kaip padėti mokiniams skatinant jų mokėjimo mokytis kompetenciją“. | N. Brazaitienė  I. Motekaitienė | VGK | 2014-04 |  | Teikiama pagalba mokiniams padedanti mokytis. |
| 1.5.3. | Surengti tėvams skirtus renginius, plėtojančius tampresnį bendradarbiavimą su pedagogais. | N. Brazaitienė  I. Motekaitienė | I. Asauskienė  Klasių vadovai  Dalykų mokytojai | Pagal sudarytą planą |  | Įvykdyti 2 bendri susirinkimai, individualūs susitikimai su dalykų mokytojais, klasių susirinkimai. suorganizuoti 3 bendruomenės renginiai. |
| **2 tikslas** **–** **Įdiegti šiuolaikinį vadybos ir valdymo metodą – organizacinę kultūrą.** | | | | | | |
| **Uždaviniai:**  2.1. Nusistatyti organizacinės kultūros charakteristikų standartą.  2.2. Susitarti su gimnazijos bendruomene dėl organizacinės kultūros charakteristikų vieningo pripažinimo. | | | | | | |
| **Eil. Nr.** | **Priemonės**  **pavadinimas** | **Vykdymas** | | **Vykdymo terminas** | **Ištekliai**  (žmonės, pinigai, įranga,  medžiagos) | **Laukiami rezultatai** |
| **Vykdytojas** | **Partneriai** |
| 2.1.1. | Sukurti organizacinės kultūros modelio projektą bei suplanuoti įgyvendinimo metodą. | Darbo grupė | Administracija | 2014-01 2014-02 |  | Atitinkančios dabartinę gimnazijos strategiją organizacinės kultūros suformavimas. Įgyvendinimo metodo parengimas leis maksimaliai eliminuoti darbuotojų pasipriešinimą. |
| 2.1.2. | Pristatyti bendruomenei bei aptarti papildomai metodinėse grupėse ir su aptarnaujančiu personalu | Darbo grupė | Administracija | 2014-02 2014-03 |  | Gimnazijos bendruomenė susipažins su organizacinės kultūros kaitos ir tobulinimo galimybėmis gimnazijoje, privalumais ir perspektyvomis, įsitrauks į sprendimų priėmimo dalyvavimą, sustiprins tapatumo jausmą su gimnazija. |
| 2.2.2. | Patvirtinti ir vadovautis sukurtu modeliu. | I. Asauskienė | Gimnazijos bendruomenė | 2014-06 |  | Bus priimta tvarka dėl vieningo elgesio modelio gimnazijoje, efektyvinančio gimnazijos veiklą, veiksmingai ir rezultatyviai vykdomas naujos organizacinės kultūros įgyvendinimas kasdieninėje darbo veikloje. |

Veiklos plano įgyvendinimą numatoma detalizuoti gimnazijos mėnesio veiklos planuose, periodiškai analizuoti ir vertinti. Esant poreikiui, plane atliekami pakeitimai ir papildymai.